Návrh ROZHODNUTIE RADY o uzavretí Dodatkového protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii v mene Európskej únie a jej členských štátov /* COM/2014/093 final - 2014/0050 (NLE) */





DÔVODOVÁ SPRÁVA Dohoda medzi Európskym hospodárskym spoločenstvom a Nórskym kráľovstvom, ďalej len „dohoda“, bola podpísaná 14. mája 1973 v Bruseli a nadobudla platnosť 1. júla 1973. Pripojený návrh predstavuje právny nástroj na podpísanie a predbežné uplatňovanie Dodatkového protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii (ďalej len „dodatkový protokol“). V zmysle Aktu o pristúpení Chorvátskej republiky Chorvátsko pristúpi k medzinárodným dohodám podpísaným alebo uzavretým Európskou úniou a jej členskými štátmi prostredníctvom protokolu k uvedeným dohodám. Dňa 24. septembra 2012[1] Rada poverila Komisiu, aby začala rokovania s dotknutými tretími krajinami s cieľom uzavrieť príslušné protokoly. Rokovania s Nórskom sa úspešne ukončili parafovaním dodatkového protokolu. Navrhovaným dodatkovým protokolom sa Chorvátska republika stáva zmluvnou stranou dohody a EÚ sa zaväzuje zabezpečiť autentické znenie dohody v novom úradnom jazyku EÚ. Protokolom sa takisto poskytujú dodatočné obchodné koncesie na ryby pre Nórsko vzhľadom na pristúpenie Chorvátska k Európskemu hospodárskemu priestoru. Dodatkový protokol bol podpísaný v Bruseli dňa (...). Rade sa adresuje žiadosť prijať rozhodnutie o uzavretí dodatkového protokolu po získaní súhlasu Európskeho parlamentu. 2014/0050 (NLE) Návrh ROZHODNUTIE RADY o uzavretí Dodatkového protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii v mene Európskej únie a jej členských štátov RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 6 písm. a) a článkom 218 ods. 8 druhým pododsekom, so zreteľom na Akt o podmienkach pristúpenia Chorvátskej republiky, a najmä na jeho článok 6 ods. 2, so zreteľom na návrh Európskej komisie[2], so zreteľom na súhlas Európskeho parlamentu[3], keďže: (1) Dodatkový protokol k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii bol podpísaný v mene Európskej únie a jej členských štátov [xx.xx. 201x] v súlade s rozhodnutím Rady č. […][4]. (2) Dodatkový protokol by sa mal schváliť, PRIJALA TOTO ROZHODNUTIE: Článok 1 Týmto sa v mene Európskej únie a jej členských štátov schvaľuje Dodatkový protokol k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii. Článok 2 Predseda Rady určí osobu splnomocnenú uložiť schvaľovacie listiny podľa článku 4 dodatkového protokolu v mene Európskej únie a jej členských štátov. V Bruseli Za Radu predseda [1] Rozhodnutie Rady o poverení začať rokovania týkajúce sa úpravy dohôd podpísaných alebo uzavretých medzi Európskou úniou alebo Európskou úniou a jej členskými štátmi s jednou alebo viacerými tretími krajinami alebo medzinárodnými organizáciami so zreteľom na pristúpenie Chorvátskej republiky k Európskej únii (dokument Rady č. 13351/12 LIMITED). [2] Ú. v. EÚ L […], […], s. […]. [3] Ú. v. EÚ L […], […], s. […]. [4] Ú. v. EÚ L […], […], s. […]. PRÍLOHA DODATKOVÝ PROTOKOL K DOHODE MEDZI EURÓPSKYM HOSPODÁRSKYM SPOLOČENSTVOM A NÓRSKYM KRÁĽOVSTVOM V DÔSLEDKU PRISTÚPENIA CHORVÁTSKEJ REPUBLIKY K EURÓPSKEJ ÚNII EURÓPSKA ÚNIA a NÓRSKE KRÁĽOVSTVO SO ZRETEĽOM na Dohodu medzi Európskym hospodárskym spoločenstvom a Nórskym kráľovstvom podpísanú 14. mája 1973, ďalej len „dohoda“, a na existujúce dojednania v oblasti obchodu s rybami a produktmi rybárstva medzi Nórskom a Spoločenstvom, SO ZRETEĽOM na dodatkový protokol k Dohode medzi Európskym hospodárskym spoločenstvom a Nórskym kráľovstvom o osobitných ustanoveniach uplatniteľných na obdobie 2009 – 2014 na dovoz určitých rýb a produktov rybárstva, a najmä na jeho článok 1, SO ZRETEĽOM na pristúpenie Chorvátskej republiky k Európskej únii, SO ZRETEĽOM na Dohodu o účasti Chorvátskej republiky v Európskom hospodárskom priestore, SO ZRETEĽOM na existujúci režim pre obchod s rybami a produktmi rybárstva medzi Nórskom a Chorvátskou republikou, SA ROZHODLI stanoviť na základe spoločného súhlasu úpravy k dohode v dôsledku pristúpenia Chorvátskej republiky k Európskej únii, A UZAVRIEŤ TENTO PROTOKOL: ČLÁNOK 1 Znenia dohody, príloh a protokolov, ktoré sú jej neoddeliteľnou súčasťou, záverečného aktu a k nemu pripojených vyhlásení sa vypracujú chorvátskom jazyku a tieto znenia budú rovnako autentické ako pôvodné znenia. Spoločný výbor schváli chorvátske znenie. ČLÁNOK 2 1. Osobitné ustanovenia platné pre dovoz niektorých rýb a produktov rybárstva s pôvodom v Nórskom kráľovstve do Európskej únie sú zakotvené v tomto protokole. 2. Objem colnej kvóty uvedenej v článku 3 tohto protokolu sa vzťahuje na obdobie desiatich mesiacov, ktoré zostávajú od pristúpenia Chorvátska k EÚ do konca finančného mechanizmu EHP na roky 2009 – 2014 (od 1. júla 2013 do 30. apríla 2014). Objem kvóty bude pred koncom uvedeného obdobia prehodnotený so zreteľom na všetky relevantné záujmy. 3. Colná kvóta sa uplatňuje odo dňa, kedy predbežné uplatňovanie tohto protokolu nadobudne účinnosť, a to podľa postupov stanovených v článku 4 ods. 3, a musí byť k dispozícii počas dvanástich mesiacov od uvedeného dňa. 4. Pravidlá pôvodu platné pre colnú kvótu budú tie, ktoré sú stanovené v protokole č. 4 k dohode. ČLÁNOK 3 Spoločenstvo otvorí nasledujúcu novú dodatočnú ročnú bezcolnú kvótu: – Slede, korenené a/alebo naložené v octe, v slanom náleve (kódy KN ex 1604 12 91, ex 1604 12 99) o 1400 ton čistá hmotnosť bez nálevu. ČLÁNOK 4 1. Zmluvné strany ratifikujú alebo schvália tento protokol v súlade so svojimi príslušnými postupmi. Ratifikačné alebo schvaľovacie listiny sa uložia na Generálnom sekretariáte Rady Európskej únie. 2. Protokol nadobúda platnosť v deň, ktorý nasleduje po uložení poslednej ratifikačnej alebo schvaľovacej listiny za predpokladu, že boli takisto uložené ratifikačné alebo schvaľovacie listiny nasledujúcich súvisiacich dohôd: i) Dohoda o účasti Chorvátskej republiky v Európskom hospodárskom priestore; ii) Dodatkový protokol k Dohode medzi Európskou úniou a Nórskym kráľovstvom o nórskom finančnom mechanizme na obdobie rokov 2009 – 2014 v dôsledku účasti Chorvátskej republiky v Európskom hospodárskom priestore; iii) Dodatkový protokol k Dohode medzi Európskym hospodárskym spoločenstvom a Islandskou republikou v dôsledku pristúpenia Chorvátskej republiky k Európskej únii. 3. Do dokončenia postupov uvedených v odsekoch 1 a 2 tohto článku sa bude tento protokol uplatňovať na dočasnom základe, a to od prvého dňa tretieho mesiaca nasledujúceho po uložení posledného oznámenia na tento účel. ČLÁNOK 5 Tento protokol, vypracovaný v jedinom origináli v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a nórskom jazyku, pričom znenie vo všetkých z týchto jazykov je rovnako autentické, bude uložený na Generálnom sekretariáte Rady Európskej únie, ktorý vystaví overenú kópiu pre každú z vlád zmluvných strán. V Bruseli … 2013 Za Európsku úniu Za Nórske kráľovstvo